Document ID: /fineweb-2-swissfilter-quality_10-filterrobots/filtered/02821.jsonl.gz/117

Promocija novog nosača zvuka popularne klape Chorus Croaticus održana je 4. lipnja 2004. u Bernu. Veleposlanik dr. Mladen Andrlić je posebno podcrtao promidžbenu stranu, odnosno promidžbene zasluge Chorusa, te ustvrdio da će s ovim trećim CD-om Chorus to još sjajnije raditi.
Prof. dr. Šito Ćorić je posebno naglasio dugu tradiciju pjevanja na narodnom odnosno hrvatskom jeziku te klapskog pjevanja kod Hrvata. Još u dvanaestom stoljeću, točnije 1177. godine, su Hrvati papu Aleksandra III u Zadru dočekali pjesmama na svom materinjskom(hrvatskom jeziku). Spomenuo je visoku razinu pjevanja klape Chorus Croaticus, stavljajući ju u sam vrh pjevanja takove vrste u hrvatskoj dijaspori te uz sam bok vrhunskih klapa u Hrvatskoj. Šito je također podcrtao važnu ulogu Frana Vugdelije u stvaranju i ostvarivanju projekta klape Chorus Croaticus, naglasivši, da “bez Frane ne bi bilo klape, a ni bez klape Frane ne bi bio ono što jest, odnosno ne bi ostvario ovo što s klapom postiže”.
Chorusovci su se oduševljenim posjetiteljima (promociji je nazočilo oko 150 osoba, među kojima je bilo nazočno i nekoliko diplomatskih predstavništava), “odužili” s desetak pjesama s novog CD-a “DIVICI MARIJI – STELLA MARIS”. Na kraju su na zahtjev posjetitelja “dodali” i bis.
Anđa Pavković